ইরানি উড়োজাহাজ কোম্পানির ওপরও মার্কিন নিষেধাজ্ঞা : ইরানভিত্তিক উড়োজাহাজ কোম্পানি দেনা এয়ারওয়েজের ওপর নিষেধাজ্ঞা আরোপ করেছে যুক্তরাষ্ট্র। দেশটি বলেছে, সন্ত্রাসবাদের পৃষ্ঠপোষকতা বন্ধ করতে এই পদক্ষেপ নেওয়া হয়েছে। যুক্তরাষ্ট্রের স্থানীয় সময় গত বৃহস্পতিবার মার্কিন অর্থ মন্ত্রণালয় এক বিবৃতিতে এ ঘোষণা দেয়। প্রসঙ্গত, ইরানের প্রেসিডেন্ট হাসান রুহানি এই এয়ারওয়েজের বিমানে যাতায়াত করেন। আলজাজিরার খবরে বলা হয়, ইরানের প্রেসিডেন্ট হাসান রুহানির ব্যবহূত উড়োজাহাজ কোম্পানির ওপর নিষেধাজ্ঞা আরোপ করেছে যুক্তরাষ্ট্র। রুহানি সাধারণত এই উড়োজাহাজেই যাতায়াত করেন। এ ছাড়া সরকারের সব ধরনের সরকারি ফ্লাইটও এই কোম্পানি দেখভাল করে। মার্কিন অর্থ মন্ত্রণালয়ের বিবৃতিতে বলা হয়, যুক্তরাষ্ট্রের প্রেসিডেন্সিয়াল অর্ডার-২০০১ অনুযায়ী দেনা এয়ারওয়েজের ওপর নিষেধাজ্ঞা আরোপ করা হয়েছে। সন্ত্রাসবাদের আর্থিক পৃষ্ঠপোষকতা বন্ধ করতে এ পদক্ষেপ নেওয়া হয়েছে। এর আগে মার্কিন নিষেধাজ্ঞার কবলে পড়ে ইরানভিত্তিক আরেক উড়োজাহাজ কোম্পানি মেরাজ এয়ার। তখন এই কোম্পানি তাদের সব ‘ভিআইপি ফ্লাইট’ দেনা এয়ারওয়েজের কাছে হস্তান্তর করে। এরপর থেকে ইরান সরকারের সংশ্লিষ্ট সব ফ্লাইট দেখভাল করছিল দেনা এয়ারওয়েজ।